Il-Kunsill qabel dwar approċċ ġenerali għar-riforma tas-sistema ta' approvazzjoni tat-tip u s-sorveljanza tas-suq għall-vetturi bil-mutur Din ir-riforma prinċipali ser timmodernizza s-sistema attwali, tadattaha għal teknoloġiji ġodda disponibbli fis-suq u ttejjeb it- testijiet ta' kontroll fuq id-data tal-emissjonijiet tal-karozzi. "Is-saħħa pubblika, il-kwalità tal-arja u l-innovazzjoni huma fil-qalba ta' dan il-ftehim. L-uniku mod biex terġa' tinkiseb u tiżdied il-fiduċja fl-industrija tal-karozzi Ewropea huwa billi tingħata għajnuna biex jiġu żviluppati teknoloġiji nodfa u ta' sikurezza. Ser jiġu stabbiliti testijiet ta' kontroll affidabbli għall-karozzi sabiex l-irregolaritajiet tal-emissjonijiet li ġraw fil-passat ma jkunux jistgħu jerġgħu jitfaċċaw fil-futur", qal Chris Cardona, President tal-Kunsill u Ministru għall-Ekonomija, l-Investiment u l-Intrapriżi ż-Żgħar ta' Malta. L-għan tar-riforma huwa li jinkiseb livell għoli ta' sikurezza u prestazzjoni ambjentali tal-vetturi bil-mutur u li jiġu indirizzati n-nuqqasijiet ewlenin identifikati fis-sistema eżistenti tal-approvazzjoni tat-tip. L-approċċ ġenerali tal-Kunsill ser ikollu jiġi nnegozjat mal-Parlament Ewropew qabel ma jsir liġi. Il-Parlament ivvota l-pożizzjoni tiegħu fl-4 ta' April. Ser jiġu introdotti bidliet importanti fi tliet oqsma billi jissaħħu: il- kwalità tal-kontrolli li jippermettu li karozza titqiegħed fis-suq permezz ta' servizzi tekniċi mtejba sorveljanza tas-suq biex tiġi kkontrollata l-konformità tal-karozzi li diġà jinsabu fis-suq, bil-possibbiltà għall-istati membri u l-Kummissjoni li jwettqu kontrolli għal għarrieda fuq vetturi sabiex jinstabu nuqqasijiet fi stadju bikri superviżjoni tal-proċess tal-approvazzjoni tat-tip , b'mod partikolari permezz tat-twaqqif ta' Forum għall-iskambju ta' informazzjoni dwar l-infurzar, magħmul minn rappreżentanti tal-awtoritajiet nazzjonali tal-approvazzjoni u s-sorveljanza tas-suq L-istati membri kollha qablu li jtejbu l-implimentazzjoni armonizzata tar-regoli madwar l-UE sabiex jitnaqqsu d-differenzi li jista' jkun hemm fl-interpretazzjoni u l-applikazzjoni mill-awtoritajiet tal-approvazzjoni tat-tip u s-servizzi tekniċi nazzjonali. Huma qablu wkoll li għandhom jiġu applikati regoli aktar effettivi ta' sorveljanza tas-suq biex ikun aktar faċli li n-nuqqas ta' konformità jinstab fi stadju bikri Numru minimu ta' vetturi li għandhom jiġu kkontrollati L-obbligi ġodda ta' sorveljanza tas-suq maqbula mill-Kunsill ser jitolbu lil kull pajjiż iwettaq għadd minimu ta' kontrolli fuq il-karozzi kull sena. Dan l-għadd minimu ta' verifiki ser ikun 1 minn kull 50,000 vettura ġdida rreġistrata f'dak il-pajjiż fis-sena preċedenti. Il-kontrolli ser jinkludu verifika tal-emissjonijiet taħt kundizzjonijiet reali tas-sewqan. L-approċċ ġenerali jipprevedi obbligu għall-istati membri li jiffinanzjaw attivitajiet tas-sorveljanza tas-suq. Il-ħlasijiet għall-attivitajiet tal-approvazzjoni tat-tip ser ikunu imposti fuq manifatturi li jkunu applikaw għall-approvazzjoni tat-tip. Dawk il-pajjiżi b'inqas riżorsi biex iwettqu t-testijiet meħtieġa ser ikunu jistgħu jitolbu lil pajjiżi oħrajn biex iwettqu testijiet f'isimhom. Superviżjoni aktar b'saħħitha biex jinstabu nuqqasijiet Il-Kummissjoni ser tingħata s-setgħa li twettaq testijiet u spezzjonijiet ta' vetturi sabiex tivverifika l-konformità u tirreaġixxi għal irregolaritajiet immedjatament . Dan ser iżid l-indipendenza u l-kwalità tas-sistema tal-approvazzjoni tat-tip tal-UE. Il-Kummissjoni tista' wkoll timponi multi għal ksur fuq il-manifatturi u l-importaturi għal massimu ta' EUR 30 000 għal kull vettura mhux konformi. Ser tiġi stabbilita sistema ta' verifikar msejsa fuq il-valutazzjonijiet bejn il-pari . L-awtoritajiet tal-approvazzjoni tat-tip ser ikunu soġġetti għal evalwazzjoni bejn il-pari minn żewġ awtoritajiet tal-approvazzjoni tat-tip ta' stati membri oħra, mill-anqas darba kull ħames snin. Il-Kummissjoni ser tkun tista' tieħu sehem f'timijiet ta' evalwazzjoni bejn il-pari u għandha tħejji sommarju tar-riżultati tal-evalwazzjonijiet bejn il-pari u tagħmilhom pubbliċi Madankollu, l-awtoritajiet tal-approvazzjoni tat-tip mhux ser ikunu soġġetti għal evalwazzjoni bejn il-pari meta jagħżlu s-servizzi tekniċi tagħhom kollha fuq il-bażi ta' akkreditazzjoni bbażata fuq standards rikonoxxuti internazzjonalment. Barra minn hekk, għandu jiġi stabbilit forum konsultattiv għall-iskambju ta' informazzjoni dwar miżuri ta' infurzar bil-għan li jiġu armonizzati interpretazzjonijiet u prattiki differenti fost l-istati membri. Dan il-Forum għandu wkoll jeżamina r-riżultati tal-evalwazzjonijiet bejn il-pari. Barra minn hekk, l-awtoritajiet nazzjonali ser ikollhom jippreżentaw kull sena lill-Forum ħarsa ġenerali komprensiva tal-kontrolli tas-sorveljanza tas-suq ippjanati tagħhom. Sa fejn huma kkonċernati s-servizzi tekniċi, it-test tal-Kunsill jipproponi l-involviment tal-korpi ta' akkreditazzjoni nazzjonali fil-valutazzjoni tas-servizzi tekniċi u t-twaqqif ta' timijiet ta' valutazzjoni konġunta. Il-pożizzjoni tas- servizzi tekniċi fir-rigward tal-manifatturi ser tissaħħaħ, u ser tinkludi d-dritt u d-dmir li jwettqu spezzjonijiet għall-għarrieda fil-fabbriki u li jwettqu testijiet fiżiċi jew fil-laboratorju. Is-servizzi tekniċi ser iwettqu t-testijiet għall-approvazzjoni tat-tip taħt ir-responsabbiltà tal-awtoritajiet tal-approvazzjoni tat-tip. Il-funzjonament xieraq tas-servizzi tekniċi huwa kruċjali sabiex jiġi żgurat livell għoli ta' sikurezza u protezzjoni ambjentali u b'hekk tinżamm il-fiduċja taċ-ċittadini fis-sistema. Kuntest L-abbozz ta' regolament biex tiġi mmodernizzata s-sistema tal-approvazzjoni tat-tip ta' vetturi bil-mutur ġie ppreżentat mill-Kummissjoni fis-27 ta' Jannar 2016. Dan ser jieħu post il-qafas legali attwali tal-UE li jinsab fid-direttiva 2007/46/KE. Huwa jżomm l-għan ġenerali tad-Direttiva 2007/46/KE li tiffaċilita l-moviment liberu tal-vetturi bil-mutur fis-suq intern u tapplika l-prinċipju ta' rikonoxximent reċiproku billi tistipula rekwiżiti armonizzati tal-approvazzjoni tat-tip. Reviżjoni fundamentali tas-sistema eżistenti, li ġiet imfassla għaxar snin ilu, kienet diġà prevista fil-programm ta' ħidma tal-UE. Madankollu, l-irregolaritajiet skoperti dwar l-użu ta' apparat ta' manipulazzjoni illegali minn ċerti manifatturi tal-karozzi għamlu l-opinjoni pubblika, l-awtoritajiet u l-operaturi ekonomiċi konxji mill-ħtieġa li jiġu implimentati dispożizzjonijiet robusti dwar l-approvazzjoni tat-tip, kif ukoll biex jittejbu l-metodi ta' ttestjar tal-emissjonijiet inkwinanti minn vetturi, biex jiġu evitati każijiet simili fil-futur. Approċċ ġenerali dwar abbozz ta' regolament dwar l-approvazzjoni u s-sorveljanza tas-suq ta' vetturi bil-mutur u t-trejlers tagħhom, u ta' sistemi, komponenti u unitajiet tekniċi separati maħsubin għat-tali vetturi Ara l-paġna tal-laqgħa